|  |  |
| --- | --- |
| **ROKODELSKA PANOGA** | **Oblikovanje keramike**  |
| **POVZETEK**  |
| Oblikovanje keramike, zlasti umetniške in dekorativne, je rokodelska panoga izdelovanja skulptur, objektov in predmetov iz gline. Poleg negovanja tradicionalnih postopkov obdelave gline (oblikovanje na vretenu, dodajanje in odvzemanje gline, modeliranje, vlivanje v kalupe, poslikavanje, krašenje in žganje) vključuje tudi oblikovanje, ki sledi tehnološkemu razvoju, sodobnim vsebinam in materialom. |
| **OPIS PANOGE**  |
| Rokodelska panoga oblikovanja keramike zajema široko področje oblikovanja iz gline, pri čemer je keramika sinonim za žgano glino. Postopek žganja gline velja za enega prvih človekovih tehnoloških izumov; keramičnim izdelkom lahko kontinuirano sledimo od prazgodovine dalje. Zgodovino keramike lahko v grobem razdelimo na pet obdobij. Vsako zaznamuje razcvet določenega tipa keramike: lončenina, majolika-fajansa, kamenina, porcelan in beloprstena keramika. Tipi se med seboj razlikujejo po barvi, trdnosti, poroznosti in temperaturi žganja. Lončarji večinoma izdelujejo uporabno in dekorativno keramiko. V keramičnih delavnicah in tovarnah, kjer so se razvili specializirani poklici, kot npr. slikar na keramiko, izdelovalec kalupov, livar idr., so izdelovali predvsem uporabno in dekorativno keramiko. Umetniški oblikovalci keramike pa ustvarjajo predvsem umetniško keramiko.Keramiko delimo na klasično oz. tradicionalno in sodobno glede na namen uporabe, surovine in lastnosti. Klasična keramika se oblikuje na lončarskem vretenu, z vlivanjem v kalupe in s stiskanjem ali modeliranjem. Pri klasični keramiki po tehnoloških lastnostih razlikujemo grobo (opeka, cevi) in fino keramiko (posodje, drobna plastika, okrasna in stavbna keramika). Na Slovenskem so se razvili lončarstvo, pečarstvo, opekarstvo, kasneje tudi keramične delavnice in tovarne, v novejšem času pa keramični studii oz. ateljeji. Pri oblikovanju in obdelovanju sodobne keramike se uporablja vse vrste glin in keramičnih materialov, pri čemer se razvija sodobne pristope, tehnologije in veščine dela. Keramično ustvarjanje reflektira pomen ročnega ustvarjanja v postindustrijski družbi in se izrazito odziva na antropološke spremembe, kakršne vznikajo v sodobni družbi, ujeti med delovno etiko ter potrošniško estetiko.Keramika je lahko obrt in/ali rokodelstvo oz. oblikovanje in/ali umetnost. Tradicionalne načine oblikovanja keramike, ki so v svojem bistvu ostali nespremenjeni do danes, povezujemo z rokodelstvom, a jih je mogoče tudi z vrhunskimi likovnimi stvaritvami. Pri rokodelski panogi oblikovanja umetniške in dekorativne keramike gre za oblikovanje skulptur, objektov in predmetov iz gline. Poleg negovanja tradicionalnih postopkov obdelave gline (oblikovanje na vretenu, dodajanje in odvzemanje gline, modeliranje, vlivanje v kalupe, poslikavanje, krašenje in žganje) vključuje tudi oblikovanje, ki sledi tehnološkemu razvoju, sodobnim vsebinam in materialom.V sodobni umetniški keramiki je vključen tudi zgodovinski spomin, spomin na tisočletja izdelovanja uporabnih in okrasnih predmetov ter na rokodelske spretnosti, ki so bile pri tem potrebne. Elementi umetniške keramike, katerih različne stopnje so bile poudarjene ob različnih časovnih obdobjih, so: oblika predmeta, njegova dekoracija s poslikavo, vrezovanjem in drugimi metodami ter glaziranje.Pri keramičnem oblikovanju se uporablja različne tradicionalne gline – lončenino, majoliko-fajanso, kamenino, porcelan in beloprsteno keramiko, pa tudi različne sodobne materiale, ki jih velikokrat keramik tudi sam izdela. Pri oblikovanju uporablja tako tradicionalna kot sodobna orodja (npr. 3D tiskalnik).Keramika krepi ustvarjalnost, ročne spretnosti, samozavest, povezavo s samim seboj in skupnostjo.  |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Za obvladovanje panoge so potrebna specifična znanja priprave surovine z različnimi metodami obdelave, priprave in rabe orodij, oblikovanja, izdelovanja, sušenja in krašenja izdelkov, priprave glazur in glaziranja ter žganja izdelkov.Formalno izobraževanje poteka na ravni univerzitetne izobrazbe v okviru Akademije za likovno umetnosti, smer Unikatno oblikovanje stekla in keramike. Obstaja tudi neformalno izobraževanje v obliki tečajev in delavnic. Poseben problem je pomanjkanje osnovno- in srednješolskega izobraževanja na področju keramike.  |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Oblikovanje keramike ni vpisano v nacionalni Register nesnovne kulturne dediščine. Znanja so ogrožena oz. neizkoriščena. Značilno je pomanjkanje poučevanja in ustvarjanja iz gline v osnovno- in srednješolskem izobraževanju. Nosilcev je kakšnih 100.  |
| **Vidik identitete in prepoznavnosti**  | Oblikovalci keramike so povezani v društvih in prek rokodelskih centrov. Občasno so organizirani razstave, sejmi, simpoziji, okrogle mize in podobni dogodki, ki promovirajo panogo. Obstajajo razne publikacije. Panoga je pomembna za identiteto kraja.  |
| **Vidik družbenega in gospodarskega napredka** | Panoga ohranja tehnike, pripomočke in organizacijo dela, vendar sodobnost narekuje rast novih podjetij in novih načinov ustvarjanja in trženja keramike. Panoga uporablja naravne materiale in prispeva k trajnosti družbe.  |
| **Vidik učinkov na medgeneracijsko povezovanje in vseživljenjsko učenje** | Medgeneracijsko povezovanje in prenos znanj potekata predvsem prek neformalnih delavnic in tečajev. Včasih se v posebne projekte vključuje tudi ranljive skupine, tudi otroke. Glina zaradi svoje narave in uporabnosti pripomore k večji kakovosti bivanja. Iz gline se lahko ustvarja v skupinah, kar poglablja odnose med udeleženci. Ustvarjanje z glino sprošča, povečuje ustvarjalnost in krepi ročne spretnosti. |
| **Vidik učinkov na turizem**  | Panoga je vpeta v turistično ponudbo posameznih krajev v obliki doživljajskih delavnic in ponudbe spominkov (npr. Slovenska Bistrica), zlasti, če so tam prizadevni posamezniki ali rokodelski centri. Turizem lahko spodbuja in krepi panogo ter obratno. Igra tudi ključno vlogo pri promociji turističnih destinacij. S sodelovanjem se lahko turizem in rokodelstvo razvijata in ustvarjata skupne produkte. V Slovenskem etnografskem muzeju deluje lončarski atelje.  |
| **Viri in literatura** | Katalog Keramika v Sloveniji 2005–2022, Gorenjski muzej 2022.Kos, Mateja, Beloprstena keramika na Slovenskem, Narodni muzej Slovenije, 2005. |